Predkladacia správa

Návrh opatrenia Národnej banky Slovenska je vypracovaný podľa § 43 ods. 6 zákona č. 8/2008 Z. z. o poisťovníctve a o zmene a doplnení niektorých zákonov § 35 ods. 2 zákona č. 747/2004 Z. z. o dohľade nad finančným trhom a o zmene a doplnení niektorých zákonov.  
 
	Cieľom predloženého návrhu opatrenia je ustanoviť rozsah, spôsob a termíny predkladania výkazov poisťovňami a pobočkami zahraničných poisťovní na štatistické účely údajov z účtovnej evidencie a štatistickej evidencie.  
 
	 Predmetným návrhom opatrenia sa vypúšťa z opatrenia Národnej banky Slovenska  
č. 4/2008 o predkladaní výkazov, hlásení, prehľadov a iných správ poisťovňami a pobočkami zahraničných poisťovní (oznámenie č. 121/2008 Z. z.) príloha č. 20 Nekonsolidovaná bilancia finančných aktív a finančných pasív - stavy a príloha č. 21 Nekonsolidovaná bilancia finančných aktív a finančných pasív - transakcie. Z dôvodu umožnenia efektívneho štatistického zberu údajov z účtovnej evidencie a štatistickej evidencie sa rozširuje štruktúra predmetných príloh na zhromažďovane štvrťročných štatistických informácií.  

Požadované údaje budú zabezpečené ustanoveným spôsobom, v ustanovenom rozsahu a v ustanovených termínoch v súlade s metodikou na ich vypracúvanie, pre potreby zostavovania štvrťročných finančných účtov.  
 
Návrh opatrenia zohľadňuje požiadavku elektronického zberu dát prostredníctvom        informačného systému STATUS-DFT – Zber, spracovanie a uchovávanie údajov       od subjektov finančného trhu Slovenskej republiky. 
 
Návrh opatrenia je v súlade s Ústavou Slovenskej republiky, zákonmi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná. 
Návrh opatrenia nebude mať vplyv na štátny rozpočet, rozpočty obcí alebo rozpočty vyšších územných celkov, iné verejné financie, obyvateľov, hospodárenie podnikateľskej sféry a iných právnických osôb, na životné prostredie a nebude mať vplyv na zamestnanosť.  
 
Návrh opatrenia si nevyžaduje konzultáciu s Európskou centrálnou bankou.